钦定古今图书集成/明伦汇编/官常典/第542卷 > 卢镗
## 钦定古今图书集成/明伦汇编/官常典/第542卷 > 卢镗

按《明外史俞大猷传》：“镗，汝宁卫人。嘉靖时，由世荫历
福建都指挥佥事，为都御史朱纨所任。纨自杀，镗亦
论死。寻赦免，以故官备倭福建。迁都指挥。击贼嘉兴，
败，责戴罪。寻擢参将，分守浙东滨海诸郡，与副将大
猷大破贼王江泾。旋督保靖土兵及蜀将陈正元兵，
击贼张庄，焚其垒。追击之后港，为贼所败。贼出没台”
州外海，都指挥王沛败之大陈山。贼登山，官军焚其
舟。镗会剿，擒其酋林碧川等，馀倭尽灭。别贼掠诸县，
指挥闵溶等败死，镗夺职戴罪。旋以荐擢协守江浙
副总兵。贼陷仙居，趋台州，镗破之彭溪，乃与胡宗宪
共谋灭徐海。宗宪招汪直，镗亦说日本使善妙令擒
直。直与日本贰，卒伏诛。倭犯江北，镗驰援破之。又败
北洋倭二十馀艘。贼敛舟三沙，复流劫江北。巡抚李
遂劾镗纵贼，镗已擢都督佥事，为江南、浙江总兵官，
夺职视事。以通政唐顺之荐，复职如初。寻以诛汪直
功，进都督同知。倭复犯浙东，水陆十馀战，斩首千四
百有奇。总督宗宪以荡平闻，镗复增俸赉金。镗擢用
由宗宪。宗宪败，给事中丘橓劾镗八罪，逮治，免归。镗
有将略，倭难初兴，诸将悉望风溃败，独镗与汤克宽
敢战，名亚俞、戚云。